L'alcalde de Llíria anuncia una partida de 30.000 euros en bons per a gastar en l'hostaleria local
10 de novembre de 2023

L'alcalde Joanma Miguel i la vicepresidenta de la Federació del Comerç de Llíria, Rosalía Casse, van entregar ahir el guardó al guanyador de la campanya “L’Esmorzaret Llirià” 2023, que ha recaigut en Les Termes Gastrobar.

El seu propietari, Ricardo Martínez, va recollir este premi del certamen que organitza la Federació del Comerç. L'entrepà presentat pel local estava elaborat amb figatell casolà, albergínia blanca ecològica, oli d'oliva i salsa de pistatxo.

A més, El restaurant La Taula de Llíria va ser reconegut amb el segon premi i APTC Bar amb el tercer.

En l'acte, l'alcalde Joanma Miguel va anunciar que, en els pressupostos municipals de 2024 “s'inclourà una partida de 30.000 euros per a bons que es podran gastar en els locals d'hostaleria del municipi”.

D'esta manera, “des de l'Ajuntament volem incrementar el nostre suport al comerç local, ja que a esta nova partida se sumarà a la segona edició de la campanya de bons comerç, que tan bona acollida va tindre enguany, i que comptarà també amb un pressupost de 100.000 euros”.

En este sentit, la regidora de Comerç, Mª José Llopis, ha explicat que “les persones que adquirisquen estos vals per a consumir en els establiments participants, aportaran el 50% restant, la qual cosa suposarà un impacte directe de negoci en l'economia local de 260.000 euros”.

A més, ha valorat “molt positivament la campanya de ‘L’Esmorzaret Llirià’ de la Federació, desenvolupada este estiu i que complia enguany la seua tercera edició, perquè contribueix a potenciar el nostre sector comercial i demostra la gran qualitat de la nostra restauració”. 

Els locals participants en esta iniciativa van servir més de 8.500 esmorzars que van generar un volum de negoci d'al voltant de 67.000 euros, a més de l'impacte econòmic indirecte que ha tingut en els establiments d'alimentació que proveïen els productes.